**KAINUUN ALUEELLINEN RIISTANEUVOSTO ASETTI UUDET TAVOITTEET HIRVIKANNAN HOIDOLLE**

Kainuun alueellinen riistaneuvosto päätti perjantaina (13.3.) uusista hirvikannan hoidon tavoitteista Kainuun hirvitalousalueilla vuosina 2018-2020. Päätavoitteena on pitää hirvikanta sellaisena, etteivät hirvien aiheuttamat vahingot pääse kasvamaan kohtuuttomiksi. Hirvikanta halutaan kuitenkin pitää sellaisena, että hirven metsästys säilyisi kaikkialla mielekkäänä vapaa-ajan viettomuotona.

Tavoitteiden saavuttamiseksi hirvitalousalueille asetettiin talvehtimaan jäävälle kannalle tiheystavoitteet. Suomussalmella sopiva hirvitiheys pyritään löytämään väliltä 2.5-3.3 yks./1000 hehtaaria. Muilla hirvitalousalueilla tavoitetiheys on 2.4-3.0.

Luonnonvarakeskuksen tuottamien hirvikantatietojen mukaan viime metsästyskauden jälkeen hirvitiheydet olivat Suomussalmen ja Etelä-Kainuun hirvitalousalueilla nyt asetettujen tavoitteiden sisällä. Suomussalmella hirvitiheys oli 2.9. Etelä-Kainuun eli Vuolijoen, Kajaanin ja Sotkamon riistanhoitoyhdistysten muodostamalla hirvitalousalueella tiheys oli 3.0.

Keski-Kainuussa eli Paltamo-Puolanka-Hyrynsalmi-Ristijärvi -alueella tiheys oli 3.1. eli hieman suurempi kuin tavoitehaarukan yläraja. Siellä hirvikantaa pyritään leikkaamaan. Kuhmossa sen sijaan Luonnonvarakeskuksen arvioima hirvitiheys 2.0 on selvästi alle tulevan tavoitteen eli siellä kantaa pyritään kasvattamaan.

Hirvikanta pidetään sellaisena, että se ei aiheuta kohtuuttomia liikenne-, metsä- ja maatalousvahinkoja millään alueella ja vahinkojen vähentämiseen pyritään muillakin keinoilla kuin metsästyksellä.

Hirvitalousalueet jaetaan verotuslohkoihin ja kullekin lohkolle arvioidaan lupamäärä lohkon hirvikannan mukaan. Tällaisella kohdennetulla verotuksella pyritään pitämään hirvivahingot kurissa ja tarjoamaan riittävät metsästysmahdollisuudet kaikkialla.

Hirvikanta pyritään pitämään rakenteeltaan mahdollisimman luonnonmukaisena valikoivalla pyynnillä. Lehmiä ja sonneja verotetaan siten, että lehmien määrä on enintään puolitoistakertainen sonnien määrään nähden. Vasoja metsästetään siten, että talvehtimaan jäävässä kannassa olisi vasoja 20-30 prosenttia. Riittävään vasaverotukseen ohjataan suosituksilla tai pyyntilupiin laitettavilla ehdoilla.

Kainuun alueellinen riistaneuvosto seuraa hirvikannan hoidolle asetettujen tavoitteiden saavuttamista jatkuvasti. Lisäksi tavoitteiden saavuttamista tarkastellaan joka vuosi maaliskuussa yhdessä erilaisten sidosryhmien kanssa. Tarvittaessa tavoitteita voidaan tarkistaa kesken kolmivuotiskauden.

Hirvikannan seurannassa ja verotuksen suunnittelussa käytetään Luonnonvarakeskuksen tuottamia lukuja. Hirvivahinkojen määrittämisessä käytetään erilaisia virallisia tilastoja.

*Lisätietoja: Riistapäällikkö Jukka Keränen p. 029 431 2231*